Na temelju članka 48. Zakona o lokalnoj i područnoj (regionalnoj) samoupravi (Narodne novine, broj [33/01](https://www.zakon.hr/cms.htm?id=260), [60/01](https://www.zakon.hr/cms.htm?id=261), [129/05](https://www.zakon.hr/cms.htm?id=262), [109/07](https://www.zakon.hr/cms.htm?id=263), [125/08](https://www.zakon.hr/cms.htm?id=264), [36/09](https://www.zakon.hr/cms.htm?id=265), [36/09](https://www.zakon.hr/cms.htm?id=266), [150/11](https://www.zakon.hr/cms.htm?id=267), [144/12](https://www.zakon.hr/cms.htm?id=268), [19/13](https://www.zakon.hr/cms.htm?id=285), [137/ 15](https://www.zakon.hr/cms.htm?id=15727), [123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763), 144/20), članka 25. Statuta Grada Slatine (Službeni glasnik Grada Slatine, broj 5/09, 5/10, 1/13, 2/13 – pročišćeni tekst, 3/18, 9/20 i 5/21) te članka 38. Odluke o raspolaganju nekretninama u vlasništvu Grada Slatine i stjecanju stvarnih i drugih prava u korist Grada Slatine (Službeni glasnik Grada Slatine, broj 5/19) gradonačelnik Grada Slatine donosi

**PRAVILNIK**

**O UPRAVLJANJU I KORIŠTENJU**

**DRUŠTVENIH DOMOVA U VLASNIŠTVU GRADA SLATINE**

Članak 1.

Ovim Pravilnikom utvrđuje se način upravljanja društvenim domovima u vlasništvu Grada Slatine (u daljnjem tekstu: Grad), odnosno utvrđuju se pravila i uvjeti davanja društvenih domova na korištenje te njihovo održavanje i financiranje.

Članak 2.

Ovaj Pravilnik dužni su poštivati svi korisnici društvenih domova u vlasništvu Grada.

Izrazi koji se koriste u ovome Pravilniku, a koji imaju rodno značenje odnose se jednako na muški i ženski rod.

Članak 3.

Društveni domovi u smislu ove odluke su mjesni domovi i vatrogasni domovi, odnosno domovi dobrovoljnih vatrogasnih društava (DVD-a), koji se nalaze na području Grada Slatine.

Društveni domovi na području Grada vlasništvo su Grada, a ono što je utvrđeno ovim Pravilnikom za održavanje i pažljivo korištenje društvenog doma te naknadu štete, odnosi se na sve prostorije društvenog doma te njegovu infrastrukturu, opremu, inventar i pripadajuće zemljište.

Odredbe ovog Pravilnika, kojima se uređuje upravljanje i davanje na korištenje društvenih prostorija društvenih domova, odnose se i na prostor vijećnice u zgradi Hrvatskog doma, u Ul. Braće Radić 8 u Slatini.

Članak 4.

Društvenim domovima upravlja gradonačelnik, sukladno Zakonu o lokalnoj i područnoj (regionalnoj) samoupravi, Statutu Grada Slatine te ovom Pravilniku.

U upravljanju društvenim domovima gradonačelniku stručno-administrativnu pomoć pruža upravno tijelo Grada nadležno za mjesnu samoupravu i financije te upravno tijelo Grada nadležno za raspolaganje nekretninama i provedbu projekata vezanih uz društvene domove, svaki u svom djelokrugu, dok neposredne stručne, organizacijske, koordinatorske, administrativne i tehničke poslove upravljanja društvenim domovima obavlja djelatnik Grada zaposlen na poslovima upravljanja društvenim domovima.

Članak 5.

Mjesni domovi u opsegu potrebnom za obavljanje poslova mjesne samouprave daju se na korištenje mjesnim odborima, pri čemu o opsegu korištenja (cijela zgrada ili pojedine prostorije) odlučuje gradonačelnik, sukladno potrebama mjesnog odbora te financijskim, pravnim i prostornim mogućnostima kojima raspolaže Grad.

Vijeća mjesnih odbora koriste prostor mjesnog doma koji se nalazi na području za koje su nadležni, za vrijeme trajanja svog mandata, odnosno konstituiranjem svakog novog vijeća ono preuzima od prethodnog vijeća sva prava i obveze u vezi korištenja prostora mjesnog doma.

Vijeće mjesnog odbora daje izvješće gradonačelniku u vezi korištenja mjesnog doma te je odgovorno za pravovremenu prijavu svih nužnih popravaka, promjena u kvaliteti i kvantiteti stvari, neovlaštenih korištenja (smetanja posjeda) i drugih relevantnih okolnosti, o kojima je predsjednik Vijeća mjesnog odbora dužan obavijestiti Grad odmah po njihovu saznanju.

Predsjednik Vijeća mjesnog odbora dužan je na zahtjev gradonačelnika, u roku od tri (3) dana od dana zaprimanja zahtjeva, pisano se očitovati o stanju mjesnog doma ili drugim okolnostima vezanim uz mjesni dom.

Članak 6.

Prostori društvenih domova mogu se dati na korištenje bez naknade u slučajevima propisanim ovim Pravilnikom ili uz naknadu utvrđenu ovim Pravilnikom.

Članak 7.

Mjesni domovi (uključujući i opremu i inventar namijenjene za poslove mjesne samouprave) daju se na korištenje na neodređeno vrijeme, bez naknade, mjesnim odborima kako slijedi:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Društveni dom** | **adresa** | **inv.br.** | **povr.****zgrade****(m2)** | **površina****k.č.****(m2)** | **kat.općina** | **k.č.** | **zk.****ul.** | **mjesni odbor** |
| **Mjesni dom Braće Radić i Matije Gupca** - prizemlje zgrade | Braće Radića 124, Slatina | (0039) | 116,38 | 920,00 | Podravska Slatina | 2714 | 4801 | MO Braća Radić i MO Matija Gubec |
| **Mjesni dom Bakić** | Braće Radića 8, Bakić | (1969)  | 221,00 | 784,00 | Bakić | 864 | 2 | MO Bakić |
| **Mjesni dom Bistrica** | Bistrica 45 | (2578)  | 122,43 | 460,00 | Bistrica | 71 | 325 | MO Bistrica |
| **Mjesni dom Donji Meljani** | Donji Meljani 86 | (2122)  | 701,15 | 1.928,00 | Donji Meljani | 493/5 | 872 | MO Donji Meljani |
| **Mjesni dom Golenić** | Golenić 38 | (2580)  | 84,00 | 7.542,00 | Bokane | 825/1 | 181 | MO Golenić |
| **Mjesni dom Gornji Miholjac** - izuzev prostora u prizemlju koji u zakupu imaju trovina NTL i Hrvatski Telekom te prostora koji koristi Streljački klub „Miholjac“ tj. mjesni odbor koristi ukupnu površinu od 302,11 m2 | Petra Zrinskog 8, G. Miholjac | (0628) | 438,00 | 2.554,00 | Gornji Miholjac | 137 | 1495A | MO Gorrnji Miholjac |
| **Mjesni dom Ivanbrijeg** | Ivanbrijeg 23 | (1970)  | 75,00 | 802,00 | Ivanbrijeg | 147 | 131 | MO Ivanbrijeg |
| **Mjesni dom Kozice** - izuzev prostora koji u zakupu ima Hrvatski Telekom  | Kozice 50 | (0630)  | 201,00 | 921,00 | Kozice | 70 | 596 | MO Kozice |
| **Mjesni dom Lukavac** | Lukavac 37 | (3102)  | 102,00 | 694,00 | Lukavac | 143/2 | 272 | MO Lukavac |
| **Mjesni dom Markovo** | Bana Jelačića 4, Markovo | (1971)  | 84,00 | 1.378,00 | Medinci | 785 | 336 | MO Markovo |
| **Mjesni dom Medinci** - izuzev prostorije koju u zakupu ima Hrvatski Telekom, tj. mjesni odbor koristi ukupnu površinu od 43 m2 | Dravska 2 a, Medinci | (1972)  | 69,00 | 69,00 | Medinci | 1570 | 1 | MO Medinci |
| **Mjesni dom Novi Senkovac** - prizemlje zgrade | Varaždinska ulica 62, N. Senkovac | (2563)  | 127,00 | 912,00 | Medinci | 1098 | 1 | MO Novi Senkovac |
| **Mjesni dom Radosavci** | Radosavci 8 | (3103)  | 138,00 | 756,00 | Radosavci | 38/2 | 170 | MO Radosavci |
| **Mjesni dom Sladojevački Lug**- izuzev garaže koja se daje na korištenje dobrovoljnom vatrogasnom društvu | Sladojevački Lug 26A | (2066)  | 204,00 | 1.080,00 | Sladojevci | 266/1 | 2 | MO Sladojevački Lug |
| **Mjesni dom Sladojevci** - izuzev prostorije koju u zakupu ima Hrvatski Telekom i ureda koji koristi DVD, tj. mjesni odbor koristi ukupnu površinu od 53 m2 | Braće Radića 106, Sladojevci | (1973)  | 82,00 | 751,00 | Sladojevci | 512 | 2 | MOSladojevci |
| **Mjesni dom Vladimir Nazor** | Vladimira Nazora 224, Slatina | (0841)  | 237,00 | 550,00 | Podravska Slatina | 1713/1 | 4801 | MO Vladimir Nazor |

 Mjesni odbori „Centar“, „Kralj Zvonimir“, „Potočani“ i „Javorica“ mogu za potrebe svog rada koristiti dvoranu Vatrogasnog doma u Slatini.

 Osim za rad tijela mjesnog odbora, Vijeće mjesnog odbora i Grad mogu prostore iz stavka 1. (1. stupac) i stavka 2. ovoga članka koristiti i za održavanje raznih društvenih aktivnosti, poput književnih, kazališnih, glazbenih i drugih kulturno-umjetničkih priredbi i manifestacija, kao i u svrhu održavanja edukativnih aktivnosti (radionice, predavanja, tribine, savjetovanja i sl.), sportsko-rekreativnih aktivnosti te humanitarnih aktivnosti, pod uvjetom da se time ne ometa druge korisnike koji s Gradom imaju sklopljen ugovor o zakupu ili privremenom/povremenom korištenju i korisnike koji su pravo korištenja dobili na temelju odluke iz članka 9. ovoga Pravilnika.

 Kada Vijeće mjesnog odbora planira organizirati društvene aktivnosti iz prethodnog stavka, dužno je to pisanim putem najaviti upravnom tijelu Grada nadležnom za društvene djelatnosti: - na početku njihova organiziranja i

 - najkasnije tri (3) radna dana prije dana njihova održavanja.

 U organizaciji društvenih aktivnosti mogu sudjelovati udruge i sportski klubovi.

Članak 8.

Ostali korisnici (fizičke i pravne osobe) mogu na određeno vrijeme dobiti na korištenje društvene prostorije koje nisu potrebne za rad mjesne samouprave ili prostorije/sale/dvorane u vrijeme kada nisu potrebne za rad mjesne samouprave, odnosno mogu dobiti:

- *povremeno korištenje* određenih prostorija društvenog doma (uz naknadu, ako nije drugačije propisano ovim Pravilnikom)

- *privremeno korištenje* određenih prostorija društvenog doma (uz naknadu, ako nije drugačije propisano ovim Pravilnikom)

- *zakup* određenih prostorija društvenog doma radi obavljanja poslovnih djelatnosti

 (uz zakupninu).

Pod *povremenim korištenjem* smatra se korištenje prostora društvenog doma u određeni dan ili određene dane u tjednu ili mjesecu, ili u točno određene sate određenog/ih dana u mjesecu, odnosno u unaprijed određene vremenske termine koji se ponavljaju i koji su rezervirani za određenog korisnika.

Pod *privremenim korištenjem* smatra se korištenje prostora društvenog doma u trajanju do 30 dana neprekidno, odnosno u trajanju do 6 mjeseci neprekidno ako se prostor koristi u svrhu skladištenja i čuvanja robe, dok se korištenje u trajanju dužem od toga smatra zakupom poslovnog prostora.

Povremeno i privremeno korištenje mogu se dati u svrhu zadovoljavanja kulturnih, socijalnih, obrazovnih i drugih potreba stanovnika Grada Slatine te radi organiziranja raznih prigoda i događaja, sukladno uvjetima i na način propisan ovim Pravilnikom.

 Na zakup poslovnog prostora (npr. zakup za smještaj telefonskih centrala, trgovina, udruga, zadruga i sl.) ne primjenjuje se ovaj Pravilnik, već se primjenjuje opći akt Grada koji uređuje zakup poslovnih prostora u vlasništvu Grada.

Članak 9.

Bez naknade društveni domovi ili pojedine društvene prostorije mogu se dati na korištenje za:

1) održavanje društvenih aktivnosti namijenjenih lokalnoj zajednici, koje organizira Vijeće mjesnog odbora sukladno članku 7. stavku 2. i 3. ovog Pravilnika,

2) održavanje društvenih aktivnosti koje organizira Grad ili koje su pod pokroviteljstvom Grada ili županije,

3) potrebe izbora,

4) rad dobrovoljnih vatrogasnih društava,

5) rad Gradskog vijeća i njegovih radnih tijela,

6) rad civilne zaštite,

7) rad udruga s područja Grada koje provode aktivnosti od općeg dobra za Grad,

8) provođenje aktivnosti vezanih uz rad gradonačelnika, radnih tijela gradonačelnika, upravnih tijela Grada te pravnih osoba kojima je osnivač ili suosnivač Grad,

9) za druge potrebe temeljem posebne odluke gradonačelnika.

U slučajevima iz stavka 1. ovoga članka, gradonačelnik može odlučiti da je korisnik dužan sudjelovati u pokriću režijskih troškova (stvarnih ili paušalnih).

Članak 10.

U slučajevima iz članka 9. stavka 1. točke 1.-5. ovoga Pravilnika ne donosi se posebna pisana odluka gradonačelnika o korištenju društvenog doma bez naknade, već korisnici koriste prostor po prethodnoj najavi i dogovoru s djelatnikom Grada zaposlenom na poslovima upravljanja društvenim domovima.

Odluku o korištenju društvenog doma u slučajevima iz članka 9. stavka 1. točaka 6.-9. ovoga Pravilnika, kao i odluku o prestanku korištenja društvenog doma bez naknade, na prijedlog upravnog tijela Grada nadležnog za društvene djelatnosti, donosi gradonačelnik.

Odluka o korištenju društvenog doma bez naknade sadrži podatke o korisnicima, prostorijama koje se koriste, namjeni te razdoblju korištenja.

 Upravno tijelo Grada nadležno za društvene djelatnosti vodi evidenciju o odlukama izdanim temeljem članka 9. ovoga Pravilnika.

Članak 11.

Prostorije društvenih domova i ostale društvene prostorije mogu se dati na korištenje stanovnicima Grada Slatine radi organiziranja raznih prigoda i događaja, uz naknadu, kako slijedi:

|  |  |  |  |  |  |
| --- | --- | --- | --- | --- | --- |
| **Red.****br.** | **Društveni dom / društvene prostorije** | **Svadbe** | **Proslave (krstitke, krizme, rođendani godišnjice) i****drugi prigodni****događaji** | **Karmine** | **Djelatnosti koje se obavljaju u svrhu ostvarivanja dobiti (prodaja, prezentacija, reklamiranje, seminari, tečajevi, škole jezika i sl.)** |
| 1. | **Mjesni dom B.Radić i M.Gupca**- dvorana površine 92.58 m2, sa sanitarnim čvorom od 2.63 m2 | 100 € | 50 €/dan | 30 €/dan | 20 €/h |
| 2. | **Mjesni dom Bakić** - dvorana površine 141.27 m2, s kuhinjom od 22.96 m2, ostavom od 6.90 m2, ostavom od 6.80 m2, ostavom od 8.57 m2, ostavom od 9.23 m2 i sanitarnim čvorom od 5.36 m2 | 100 € | 50 €/dan | 30 €/dan | 20 €/h |
| 3. | **Mjesni dom Gornji Miholjac –** velikadvorana na katu površine 196.05 m2, sa sanitarnim čvorom od 5.62 m2 | 100 € | 50 €/dan | 30 €/dan | 20 €/h |
| 4. | **Mjesni dom Gornji Miholjac –** maladvorana na katu površine 28.27 m2, sa sanitarnim čvorom od 5.62 m2 | 50 € | 25 €/dan | 15 €/dan | 10 €/h |
| 5. | **Mjesni dom Gornji Miholjac –** maladvorana u prizemlju površine 36.01 m2, sa sanitarnim čvorom od 5.62 m2 | 50 € | 25 €/dan | 15 €/dan | 10 €/h |
| 6. | **Mjesni dom Kozice**- dvorana površine 131.93 m2, s pozornicom od 24.17 m2, kuhinjom od 20.56 m2 i ssanitarnim čvorom od 2.94 m2 | 100 € | 50 €/dan | 30 €/dan | 20 €/h |
| 7. | **Mjesni dom Markovo** - dvorana površine 64.44 m2, s kuhinjom od 10.57 m2 i sanitarnim čvorom od 9.27 m2 | 100 € | 50 €/dan | 30 €/dan | 20 €/h |
| 8. | **Mjesni dom Novi Senkovac**- dvorana 1 (prednja sala s kuhinjom) površine 48 m2 i sanitarnim čvorom od 9,62 m2  | 50 € | 25 €/dan | 15 €/dan | 10 €/h |
| 9. | **Mjesni dom Novi Senkovac**- dvorana 2 (stražnja sala) površine 53,4 m2 i sanitarnim čvorom od 9,62 m2 | 50 € | 25 €/dan | 15 €/dan | 10 €/h |
| 10. | **Mjesni dom Sladojevački Lug**- dvorana površine 97.10 m2, s kuhinjom od 23.26 m2 i sanitarnim čvorom od 11.14 m2 | 100 € | 50 €/dan | 30 €/dan | 20 €/h |
| 11. | **Mjesni dom Sladojevci** - dvorana površine 35.82 m2, s kuhinjom od 10.15 m2 | 50 € | 25 €/dan | 15 €/dan | 10 €/h |
| 12. | **Vatrogasni dom Sladojevci** - dvorana DVD-a površine 101.88 m2, s kuhinjom od 9.94 m2 i sanitarnim čvorom od 12.64 m2 | 100 € | 50 €/dan | 30 €/dan | 20 €/h |
| 13. | **Mjesni dom Vladimir Nazor****-** dvorana površine 166.20 m2, s kuhinjom od 17.78 m2, sanitarim čvorom od 15.96 m2 i ostavom od 9 m2 | 100 € | 50 €/dan | 30 €/dan | 20 €/h |
| 14. | **Vatrogasni dom Slatina**- dvorana površine 176.71 m2, s kuhinjom od 5.17 m2 i sanitarnim čvorom od 2.18 m2 | 100 € | 50 €/dan | 30 €/dan | 20 €/h |
| 15. | **Vijećnica Hrvatskog doma** | bez naknade | - | - | 20 €/h |

Stanovnicima Grada, u smislu ovog Pravilnika, smatraju se osobe koje imaju prijavljeno prebivalište na području Grada Slatine.

Članak 12.

Zahtjev za korištenje prostorije društvenog doma, za prigode i događaje iz članka 11.

ovog Pravilnika, u pisanom obliku podnosi njihov organizator (u daljnjem tekstu: korisnik), nakon što je pregledao prostor te dogovorio željeni termin.

Uz zahtjev je potrebno priložiti presliku osobne iskaznice.

 Zahtjeve prikuplja i obrađuje djelatnik Grada zaposlen na poslovima upravljanja društvenim domovima.

Pregled prostora korisniku je dužan omogućiti djelatnik Grada zaposlen na poslovima upravljanja društvenim domovima, a u slučaju njegove spriječenosti - predsjednik Vijeća mjesnog odbora.

Prilikom pregleda prostora, korisniku će se uručiti obrazac zahtjeva za korištenje.

Sastavni dio obrasca zahtjeva je izjava podnositelja zahtjeva kojom izjavljuje da je pregledao prostor čije korištenje traži i da na isti nema primjedbi te da daje suglasnost za prikupljanje i obradu svojih osobnih podataka u svrhu reguliranja prava i obveza u vezi korištenja prostora.

Udruge s područja Grada mogu podnijeti godišnji zahtjev za korištenje prostora društvenog doma, u svrhu održavanja redovnih djelatnosti i manifestacija kroz godinu.

Članak 13.

Djelatnik Grada zaposlen na poslovima upravljanja društvenim domovima dužan je informirati zainteresirane osobe o načinu korištenja društvenih prostorija, pravima i obvezama iz ovoga Pravilnika te slobodnim terminima.

Podaci o načinu kontaktiranja djelatnika Grada zaposlenog na poslovima upravljanja društvenim domovima objavljuju se na službenoj internetskoj stranici Grada, a mogu se dobiti i od predsjednika Vijeća mjesnog odbora.

Članak 14.

Na temelju podnesenog zahtjeva gradonačelnik i korisnik sklapaju ugovor o korištenju prostora društvenog doma za prigode i događaje iz članka 11. ovog Pravilnika, u kojemu će se naznačiti opseg i vrijeme korištenja te utvrditi međusobna prava i obveze sukladno ovome Pravilniku.

Ugovor korisniku na potpis predaje djelatnik Grada zaposlen na poslovima upravljanja društvenim domovima.

Članak 15.

Ugovor o korištenju društvenog doma mora sadržavati:

* podatke o ugovornim stranama
* adresu i prostorije društvenog doma koje se daju na korištenje
* namjenu za koju se društveni dom daje na korištenje
* datum i vrijeme korištenja društvenog doma
* iznos naknade za korištenje društvenog doma i način plaćanja
* prava i obveze korisnika u svezi korištenja prostora
* suglasnost korisnika za prikupljanje i obradu njegovih osobnih podataka u svrhu reguliranja prava i obveza u vezi korištenja prostora
* odredbu da je korisnik upoznat s osnovnim mjerama zaštite od požara, načinom korištenja vatrogasnih aparata te evakuacijskim putevima društvenog doma
* odredbe o prestanku ugovora
* datum sklapanja ugovora i potpis ugovornih strana.

Članak 16.

Naknada za korištenje prostorija društvenih domova iz članka 11. ovog Pravilnika prihod je proračuna Grada Slatine i uplaćuje se na žiro račun Grada: HR6324120091839500001, poziv na broj: 68 7722 - OIB korisnika, s opisom plaćanja: naknada za korištenje društvenog doma.

Naknada za korištenje mora biti u cijelosti plaćena najkasnije tri (3) dana prije dana preuzimanja prostora, o čemu je korisnik dužan obavijestiti djelatnika Grada zaposlenog na poslovima upravljanja društvenim domovima, koji će uplatu provjeriti kod upravnog tijela Grada nadležnog za financije.

U slučaju da zbog više sile korisnik ne može pristupiti korištenju plaćenog prostora, Grad će korisniku vratiti uplaćeni iznos naknade umanjen za 10 %, u roku od pet (5) radnih dana nakon dana u kojemu je korisnik dostavio dokaze o nemogućnosti korištenja prostora.

Članak 17.

Prostor društvenog doma te prostor vijećnice Hrvatskog doma, za prigodu ili događaj iz članka 11. ovog Pravilnika, korisniku predaje djelatnik Grada zaposlen na poslovima upravljanja društvenim domovima.

Prostor se korisniku predaje u vrijeme određeno ugovorom, a nakon što se utvrdi da je izvršena uplata naknade za korištenje prostora.

Preuzimanjem prostora korisnik potvrđuje da je prostor preuzeo u urednom i ispravnom stanju.

Članak 18.

Djelatnik Grada zaposlen na poslovima upravljanja društvenim domovima dužan je:

* upravljati prostorima društvenog doma pažnjog dobrog gospodara
* prijaviti nadležnom upravnom tijelu Grada svako oštećenje, manu ili gubitak funkcionalnosti prostora, opreme i inventara te organizirati nužne popravke i sprječavanje daljnje štete
* na zahtjev gradonačelnika ili nadležnog upravnog tijela Grada dostavljati tražene podatke o društvenim domovima
* organizirati korištenje prostora društvenih domova od strane trećih osoba (fizičkih i pravnih) sukladno članku 8.-14., članku 17. i 22. te drugim relevantnim odredbama ovoga Pravilnika
* koordinirati aktivnosti u društvenim domovima te davanje prostora društvenih domova na korištenje trećim osobama koordinirati s predsjednima vijeća mjesnih odbora, kako se ne bi onemogućio rad mjesnog odbora
* redovito obilaziti društvene domove i upozoravati sve korisnike na dužnost pridržavanja odredbi ovoga Pravilnika i na posljedice nepostupanja po Pravilniku te prijaviti svako kršenje odredbi ovoga Pravilnika
* određivati raspored radova na održavanju društvenih domova
* voditi evidenciju o korištenju prostora za svaki društveni dom (kada ga koriste treće osobe)
* do 31. siječnja tekuće godine podnositi gradonačelniku godišnje izvješće za prethodnu godinu o korištenju društvenih domova, s naznačenom namjenom korištenja od strane trećih osoba, brojem korištenja i visinom ostvarenih prihoda.

Djelatnik iz stavka 1. ovoga člankazaposlit će se na puno radno vrijeme, na način da će pola radnog vremena biti zaposlen na radnom mjestu voditelja Društvenog doma Donji Meljani te pola radnog vremena na mjestu voditelja ostalih društvenih domova.

Djelatnik iz stavka 1. ovoga člankamora imati najmanje srednju stručnu spremu te potrebne kvalifikacije za upravljanje i održavanje društvenih domova.

Djelatnik iz stavka 1. ovoga člankasuodgovoran je s predsjednikom Vijeća mjesnog odbora za stanje društvenog doma.

Poslovi djelatnika iz stavka 1. ovoga članka mogu se povjeriti i pravnoj osobi u vlasništvu ili pretežitom vlasništvu Grada Slatine.

Članak 19.

Za organizaciju prigode/događaja iz članka 11. ovog Pravilnika isključivo je odgovoran korisnik.

Korisnik je dužan izvršiti sve prijave te platiti i ispuniti sve obveze koje su zakonom propisane za događaj koji organizira, a u suprotnom u cijelosti i samostalno odgovara za njihovo kršenje.

Kada se u društvenom domu koristi autorska glazba putem žive glazbe ili glazbe s elektroničkih medija, korisnik je obvezan pribaviti dozvolu za korištenje navedenih autorskih glazbenih djela i platiti autorsku naknadu.

Ako korisnik ne pribavi dozvolu iz prethodnog stavka, u potpunosti snosi odgovornost za nepridržavanje obveza propisanih Zakonom o autorskom pravu i srodnim pravima.

Članak 20.

Korisnik je dužan društveni dom, odnosno njegove prostorije, opremu, inventar, zemljište i druge pripadnosti, koristiti pažnjom dobrog gospodara, u skladu s njihovom namjenom i sukladno ovome Pravilniku.

Korisnik je dužan onemogućiti pristup u društveni dom osobama koje nisu uključene i koje ne sudjeluju u aktivnostima koje korisnik ima pravo poduzimati u društvenom domu.

U prostorijama mjesnog doma zabranjeno je:

- pušenje,

- unos eksplozivnih i zapaljivih materijala

- unos oružja i narkotika.

Korisnik je dužan nakon korištenja mjesnog doma pregledati prostorije koje je koristio i dovesti ih u uredno stanje (očistiti prostorije, ugasiti svjetla, zatvoriti prozore, složiti inventar, zaključati dom, vratiti ključ osobi zaduženoj za ključeve i dr.).

Odredbe ovog članka odnose se na sve korisnike, uključujući i mjesni odbor.

Članak 21.

Bez prethodne pisane suglasnosti Grada, predsjednik i Vijeće mjesnog odbora te drugi korisnici ne smiju u društvenom domu obavljati preinake kojima se bitno mijenja konstrukcija, raspored, površina, namjena ili vanjski izgled društvenog doma.

 Suglasnost iz stavka 1. ovog članka izdaje gradonačelnik na zahtjev Vijeća mjesnog odbora.

Članak 22.

Nakon završetka korištenja prostora društvenog doma, korisnik predaje prostor djelatniku Grada zaposlenom na poslovima upravljanja društvenim domovima, ili u slučaju njegove spriječenosti - predsjedniku Vijeća mjesnog odbora.

Ako je nastalo oštećenje objekta, opreme ili inventara, ili ako je nastao njihov bilo kakav manjak koji nije postojao u vrijeme predaje prostora korisniku, o primopredaji se sastavlja zapisnik uz foto dokumentaciju.

Ako korisnik odbije potpisati zapisnik, o tome će se sastaviti službena bilješka u zapisniku.

Uskraćivanje potpisa ne oslobađa korisnika od obveze naknade štete.

Članak 23.

Svaki korisnik je dužan nadoknaditi troškove oštećenja objekta, opreme i inventara koji su nastali kao posljedica aktivnosti u vremenu kada mu je društveni dom dan na korištenje, prema nabavnoj vrijednosti inventara ili prema računu stvarno izvedenih radova kojima su sanirana oštećenja.

Šteta nastala pri korištenju društvenog doma mora se nadoknaditi Gradu u roku od petnaest (15) dana od dana nastanka štete, osim ako gradonačelnik na obrazloženi i opravdani zahtjev korisnika ne odobri duži rok.

Naknada štete može biti povrat u prijašnje stanje ili novčana naknada koja pokriva puni iznos nastale štete.

Ako korisnik o svom trošku ne popravi štetu u roku iz stavka 2. ovoga članka, korisnik gubi pravo na korištenje društvenog doma, dužan je odmah po isteku roka iz stavka 2. ovoga članka predati Gradu korišteni prostor, opremu i inventar mjesnog doma (ako ih još uvijek koristi) te platiti novčanu naknadu štete najkasnije u daljnjem roku od 15 dana, ili će u protivnom Grad pokrenuti sudski postupak protiv njega.

Ako se utvrdi da su štetu prouzročili predsjednik Vijeća mjesnog odbora ili pojedini članovi Vijeća mjesnog odbora, oni osobno odgovaraju za štetu i dužni su je naknaditi u roku iz stavka 2. ovoga članka.

Članak 24.

Gradonačelnik može korisniku zabraniti korištenje društvenog doma u razdoblju od naredne tri (3) godine, ako je za vrijeme njegova korištenja:

* došlo do težeg narušavanja javnog reda i mira, bez obzira što nije nastala materijalna šteta
* materijalna šteta uzrokovana namjerno ili putem nekog od oblika narušavanja javnog reda i mira ili kršenjem odredbi ovoga Pravilnika
* uzrokovano znatnije oštećenje društvenog doma, njegove okoline, opreme ili inventara, pri čemu se znatnijim oštećenjem smatra šteta koja prelazi iznos od 1.500,00 €.

Članak 25.

Ugovor o korištenju prostora društvenog doma prestaje istekom, otkazom ugovora na temelju ugovornih odredbi o otkazu, sporazumnim raskidom ili raskidom ugovora na temelju odredbi *Zakona o obveznim odnosima*.

Grad može otkazati ugovor u slučaju kada se prostor zbog više sile ili drugih opradanih razloga više ne može koristiti te će izvršiti povrat uplaćene naknade korisniku u roku od tri (3) radna dana, bez bilo kakve daljnje odgovornosti prema korisniku.

Korisnik može pisanim putem otkazati ugovor, najkasnije deset (10) dana prije dana održavanja prigode ili događaja iz članka 11. ovoga Pravilnika.

Ako korisnik otkaže ugovor na način i u roku iz prethodnog stavka, osobađa se obveze plaćanja naknade, a ako je naknadu već uplatio vratit će mu se puni iznos naknade, u roku od pet (5) radnih dana od dana zaprimanja pisanog otkaza.

Ako korisnik otkaže ugovor pisanim putem najkasnije pet (5) dana prije dana održavanja prigode ili događaja iz članka 11. ovog Pravilnika, vratit će mu se iznos naknade umanjen za 50%, u roku od pet (5) radnih dana od dana zaprimanja pisanog otkaza.

Ako korisnik ne otkaže ugovor na način i u rokovima iz ovoga članka, nema pravo na povrat naknade bez obzira što nije koristio prostor.

Članak 26.

Odredbe ovog Pravilnika koje se odnose na mjesne domove i na obveze i odgovornosti tijela mjesnih odbora, na odgovarajući se način primjenjuju i na odgovorne osobe korisnika koji koriste Vatrogasni dom u Ul. Ante Kovačića 2 u Slatini, sagrađen na k.č.br. 3452 i upisan u zk.ul.br. 4748 u k.o. Podravska Slatina (inventarni broj 2938) te na odgovorne osobe dobrovoljnih vatrogasnih društava na području Grada Slatine.

Vatrogasni dom u Slatini (uključujući i opremu i inventar namijenjene za poslove vatrogasne službe) daje se na korištenje na neodređeno vrijeme, bez naknade, Dobrovoljnom vatrogasnom društvu Slatina.

Ostali objekti na k.č.br. 3452 u k.o. Podravska Slatina daju se na korištenje Javnoj vatrogasnoj postrojbi Grada Slatine, na neodređeno vrijeme i bez naknade.

Prostori, koje su do dana stupanja na snagu ovoga Pravilnika koristila dobrovoljna vatrogasna društva sukladno njihovoj namjeni, daju se na korištenje dotadašnjim korisnicima, na neodređeno vrijeme i bez naknade.

Članak 27.

Režijske troškove društvenih domova za električnu energiju, plin, vodopskrbu i odvodnju te naknadu za uređenje voda, podmiruje Grad iz svog Proračuna.

Sredstva dobivena na ime naknade za korištenje društvenih domova koristit će se za održavanje društvenih domova (plaćanje režijskih troškova te troškova popravaka i ulaganja u građevinu, opremu, inventar, infrastrukturu, uređenje pripadajućeg zemljišta i sl.).

Članak 28.

Pročelnik upravnog tijela Grada nadležnog za upravljanje nekretninama uputit će gradskog službenika građevinske struke u obilazak svih društvenih domova, najmanje jednom godišnje.

O uočenim nepravilnostima (oštećenjima, manjkovima, opasnostima i sl.) službenik sastavlja izvješće koje dostavlja pročelniku.

Članak 29.

Ovaj Pravilnik objavit će se na službenoj internetskoj stranici Grada te na oglasnoj ploči društvenih domova.

Predsjednici vijeća mjesnih odbora dužni su objaviti Pravilnik na oglasnoj ploči mjesnog doma.

Članak 30.

Ovaj Pravilnik stupa na snagu osmog dana od dana objave u Službenom glasniku Grada Slatine.

GRADONAČELNIK

 Denis Ostrošić, prof.